**Faun - Zeul fecundităţii**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe luciul lacului glisează

frumoasă, dulce, libertină,

în voaluri fine - o codană -

o libelulă diafană …

În ritmul muzicii-n surdină,

cu graţie de balerină,

în gesturi ample-şi exhibă

al corpului mister.

Prin dansul ei mărturiseşte

iubirea pentru prinţul care

i-a dăruit ieri un buchet

din albe lăcrimioare.

Din fundal tâşneşte Faun

şi încearcă să o fure,

s-o ducă-n poiana verde

din tainica pădure.

În braţe-o ia şi-n piruete

alunecă pe gheaţă,

pe “Bolero” de Ravel

o cucereşte plin de zel.

Este dorinţa pătimaşă

ce-i captivează şi-i uneşte

într-un sărut prelung

şi gheaţa-ndată se topeşte.

Aplauzele-n cascadă

consacră fecunda pereche,

pe Faun deghizat în prinţ

şi muza... eterna poveste.